A Xunta incrementa nun 9,5% o apoio económico ás escolas infantís de 0 a 3 anos xestionadas por entidades de iniciativa social | Noticias Vigo\nA Xunta incrementa nun 9,5% o apoio económico ás escolas infantís de 0 a 3 anos xestionadas por entidades de iniciativa social\nA nova orde de axudas para 2018 está dotada con 3.460.152 euros e permitirá consolidar a oferta de prazas de educación infantil ofertando ás familias un servizo amplo de conciliación cunha atención educativa de calidade e a uns prezos accesibles\nPublicado por Noticias Vigo o día 31/12/2017 na sección de Educación,Xunta de Galicia\nA Consellería de Política Social ten lista para a súa próxima publicación no Diario Oficial de Galicia (DOG) o vindeiro mes de xaneiro a nova convocatoria de axudas para o mantemento de escolas infantís de 0 a 3 anos dependentes de Entidades Privadas de Iniciativa Social (EPIS) no ano 2018, unha orde que permite consolidar a oferta de prazas de educación infantil entre 0 e 3 anos e ofertar ás familias un servizo amplo de conciliación no que se presta unha atención educativa de calidade e cuns prezos accesibles. Con esta finalidade, a Xunta incrementa un 9,5% o orzamento desta nova convocatoria respecto á do ano 2017 ata alcanzar un montante global de 3.460.152 euros.\nAsí, ao abeiro desta orde serán subvencionables os gastos de persoal, de alimentación e outros gastos xerais de mantemento dos centros. A contía da axuda establécese en función do número de unidades da escola infantil autorizadas que estean en funcionamento na data en que remata o prazo de presentación de solicitudes e de prestación do servizo de comedor. Deste xeito, os centros con servizo de comedor que teñan de 1 a 3 unidades recibirán 20.507 euros por unidade en funcionamento, os que dispoñan de 4 a 6 unidades percibirán 19.579 euros por unidade en funcionamento, e aquelas escolas que conten con 7 ou máis unidades habilitadas terán unha achega de18.640 euros por unidade en funcionamento. Así mesmo, aqueles centros que non conten con servizo de comedor recibirán unha axuda de 16.554 euros por unidade en funcionamento.\nEste ano, por segunda vez, concédese un anticipo do 80% da cantidade subvencionada a todas as entidades beneficiarias para garantirlles liquidez; e tamén se continúa coa xustificación de subvención mediante módulos introducidas na convocatoria de 2017 coa finalidade de simplificarlle ás entidades a xustificación da axuda e axilizar a súa xestión administrativa.\nCon esta actuación, o Goberno galego consolida un orde que da que se beneficiaron 48 EPIS no presente exercicio e que permitiu o financiamento de 2670 prazas. Nos últimos catro anos o apoio económico ás EPIS aumentou máis dun 13%, pasando dos algo máis de 3 millóns de euros en 2015 aos 3,4 da nova convocatoria.\nEsta orde de axudas ás EPIS forma parte das medidas recollidas no Programa de apoio á natalidade de Galicia (PAN-Galicia). A atención á infancia e o apoio ás familias é unha das liñas estratéxicas de actuación da Xunta na procura de crear un ambiente social favorable no que non entren en conflito as responsabilidades parentais de coidado co acceso e permanencia no mercado laboral.\nNa liña do PAN-Galicia enmárcanse preto de 23.500 prazas en escolas infantís públicas ou financiadas con fondos públicos, a apertura de escolas infantís en polígonos industriais, os programas do Bono Coidado e o Bono Concilia, ou as casas niño nos concellos rurais. A suma destes recursos de atención á infancia e conciliación permite que Galicia texa hoxe en día unha ratio de cobertura do 40% dos nenos e nenas galegas de 0 a 3 anos, superando en 7 puntos a ratio aconsellada pola Unión Europea.\nO obxectivo é que Galicia se sitúe entre os lugares con maiores atencións públicas, sociais e sanitarias á infancia; e facer deste país un lugar mellor para ter fillos pero, sobre todo, o mellor lugar posible para ser neno ou nena.\nAbren o prazo de solicitude das axudas para escolas…\nCorina Porro pon en valor as axudas para a mellora…\nAumentan un 5% o número de prazas públicas en…\nAbre o prazo para solicitar as axudas para as…


O goberno de Luís Aragunde sobe os impostos por riba do IPC | Cambados(tk)\nO goberno de Luís Aragunde sobe os impostos por riba do IPC\nPosted by Óscar ⋅ 26/10/2011 ⋅ Deixar un comentario\nNo pleno da Corporación que se celebrará este xoves, é moi previsíbel que os edís do PP apoien a subida dos impostos municipais que plantexa o goberno local. Segundo eles trátase de “achegarse ao custo real” dos servizos. A auga é, segundo o Diario de Arousa, a que máis se incrementará, arredor do 13%, dez puntos por riba do IPC. A recollida de sólidos urbanos (recollida de lixo) sobe un 5% ademais do 3% do IPC para as casa do centro urbano e un 10% ademais do IPC para as casa do rural. A “Axuda no Fogar” pasa de 9,70 a 12 euros a hora. A taxa de sumidoiros sobe en total un 10%, 7 puntos por riba do estipulado polo IPC.\nO resto de taxas, se non hai modificacións antes do pleno, terán unha suba correspondente ao IPC. Englóbanse neste grupos impostos como ocupación de terreos por mercadorías, permisos urbanísticos, licenzas de taxi, instalación de quioscos, vehículos de tracción mecánica, escaparates...Imaxe e información extraídos de Diario de Arousa\n« O profesorado do Asorey rexeitou os recortes no ensino no referendo celebrado hoxe\nPraza Pública, o novo xornal dixital galego »


Servizos | agadhemo\nA inicios do ano 2020 asinamos un convenio con COGAMI mediante o cal as persoas socias de AGADHEMO poden recibir servizos de fisioterapia nas dependenzas de COGAMI en Santiago e Vigo. Así como coa asociación Vontade do baixo miño. As fisioterapeutas que traballan alí foron previamente formadas en hemofilia e coagulopatías.\nPersoas diagnosticadas de hemofilia ou outra coagulopatía.\nPersoas asociadas a AGADHEMO.\nMais información: En Agadhemo: 986281960 ou info@hemofiliagalicia.com\nXerando novas sinerxias: a importancia do apoio psicosocial nas persoas con hemofilia e outras coagulopatías conxénitas.\nO obxectivo xeral mellorar a calidade de vida das persoas con hemofilia ou outras coagulopatías conxénitas e das súas respectivas familias e/ou persoas coidadoras, abordando de maneira integral os efectos colaterais a nivel psicosocial derivados tras o diagnóstico e acrecentados coa chegada da pandemia xerada por covid-19.\nO proxecto “Xerando novas Sinergías” require dun enfoque cualitativo á hora de abordar a súa metodoloxía, pois para alcanzar os obxectivos propostos, é necesario indagar nas distintas historias de vida das persoas.\nPara ofrecer un servizo adaptado ás novas necesidades das persoas socias e desde unha perspectiva adaptada segundo perfís, as actividades previstas son as seguintes:\nServizo De Atención, Orientación E Asesoramento. Atención Psicosocial Integral- Integrada\nCurso xestión das emocións en tempos de pandemia\nCurso/taller ferramentas para fortalecer a nosa autoestima\nCurso hábitos de vida neurosaludables.\nGrupos De Axuda/Apoio Mutuo\nFamilas e persoas coidadoras.\nAGADHEMO realiza o programa CAPACITHEMOS “Información e atención psicosocial e fisioterapéutica para persoas con hemofilia e outras coagulopatías conxénitas\nA Asociación Galega de Hemofilia ( Agadhemo) a través do Programa Capacithemos busca potenciar a capacitación individual, familiar e social das persoas con hemofilia e con outras coagulopatías conxénitas mediante apoio específico en diferentes áreas como ferramentas para a integración social. As actividades enmarcadas dentro do programa Capacithemos son varias e clasifícanse en base aos obxectivos propostos:\nActividades de información e orientación.\nActividades formativas e educativas.\nActividades de atención psicosocial.\nActividades de rehabilitación e estimulación.\nO Servizo de Atención e Información Permanente (SAIP) naceu no ano 2001. Estas actividades de asesoramento psicosocial e información aos socios foron tomando cada vez máis protagonismo ata ser as máis demandadas polos usuarios.\nA metodoloxía de actuación baséase na atención individualizada ou grupal aos afectados a ás súas familias, mediante a prestación de servizos e accións encamiñadas a impulsar as condutas preventivas e a capacitación sociosanitaria. Como instrumentos de traballo utilízanse técnicas de contacto directo como a entrevista persoal ou grupal e a consulta, que permiten o intercambio directo de información, a comunicación bidireccional, a observación participativa e a recollida de datos. Entre a oferta de servizos especializados atópanse:\nServizo de asesoramento legal\nCertificados de discapacidade\nPensións de orfandade\nGrupos de Asesoramento Mutuo (GAM)\nCampaña de sensibilización e difusión\nEste servizo de atención a persoas con coagulopatías conxénitas na provincia de Lugo naceu no ano 2012 , e pretende prestar atención específica aos seus asociados da provincia de Lugo e, en especial das zonas rurais. A experiencia acumulada ao longo do tempo permítenos afirmar que os recursos que mellor funcionan son o asesoramento individualizado e o traballo en pequenos grupos. Neles a persoa síntese acompañada, escoitada nas súas demandas e socializa os seus problemas e dificultades, non moi afastadas da persoa que ten ao seu carón.\nServizo de dispensación de medicamentos a domicilio para persoas con hemofilia. O proxecto SaludItinere pretende mellorar a calidade de vida das persoas con hemofilia facilitando o acceso á medicación. Os seus obxectivos básicos son: o coñecemento da propia enfermidade, fomentando a adherencia ao tratamento; a obtención da máxima efectividade dos tratamentos farmacolóxicos; e a racionalización no uso de medicamentos como principal ferramenta terapéutica. A metodoloxía do Servizo implica un compromiso, e debe proverse de forma continuada, sistematizada e documentada, en colaboración co propio usuario e cos demais profesionais do sistema público de saúde. Ao mesmo tempo, SaludItinere está pensado para realizar funcións de intermediación entre os servizos farmacéuticos hospitalarios e os pacientes con hemofilia.\nO piso fogar dá servizo aos socios/as e ás súas familias cando necesitan de hospitalización no Complexo Hospitalario Universitario de A Coruña (CHUAC) para algunha intervención (trasplante hepático, próteses, etc.), ou calquera outra asistencia sanitaria.\nDende o ano 2018 Agadhemo ten un convenio de colaboración coa Asociación de Fibrose Quística de Galicia ( FQG) para que as súas persoas asociadas, moitas delas pendentes de transplante no CHUAC, puidesen aloxar alí. Posteriormente en 2019 se asinou outro convenio coa Asociación de Persoas Afectadas por Silicose ( OSILICE) para o mesmo fin.\nEstá situado na rúa Curros Enríquez en Cambre (A Coruña) e atópase totalmente equipado.


A Deputación da Coruña implantará a Xestión Directa dos Parques de Bombeiros - Costa Da Morte - Que pasa na costa\nA Deputación da Coruña implantará a Xestión Directa dos Parques de Bombeiros\nImaxe duns Bombeiros en plena faena-Foto-MA\nÉ unha das demandas que están pedindo grupos de traballadores do lume. Por exemplo, ATRIFOGA leva denunciando que a Xunta está poñendo en perigo o sistema antiincendos externalizando o servizo e permitindo que as emrpesas recurten e recurten os dereitos dos traballadores. Por iso, moitos colectivos piden xestión directa á Xunta nos parques de Bombeiros, para evitar que ano tras ano haia os mesmos problemas.\nUnha demanda que parecen ter claro na Deputación, pois onte anunciaba o seu presidente que será a primeira de Galicia en iniciar o procedemento para que os parques de bombeiros sexan xestionados directamente, e non a través de empresas privadas. González Formoso anuncia que se convocará “no menor prazo posible” un pleno extraordinario do Consorcio para comezar os procedementos administrativos\nAsí o anunciou o presidente da institución provincial, Valentín González Formoso, tras a reunión que mantivo a pasada mañá de xoves na sede da Xunta de Galicia co presidente da Deputación de Lugo, Darío Campos Conde, o deputado de Economía e Facenda da Deputación de Pontevedra, Carlos López Font, e o vicepresidente da Xunta, Alfonso Rueda.\nNeste encontro, os representantes das tres provincias ratificaron a súa vontade de recuperar para o ámbito público os consorcios contra incendios, como xa manifestaron na primeira reunión mantida coa Xunta de Galicia en xaneiro do 2016, e fixeron unha reflexión sobre as conclusións dos informes técnicos que encargaron para avaliar a viabilidade do cambio do modelo.\nGonzález Formoso explicou que as deputacións de Lugo, Pontevedra e A Coruña promoven este cambio co obxectivo de “suprimir a xestión por parte de empresas privadas dun ámbito como son as emerxencias públicas, que cremos que debería ser administrado desde o ámbito público”. Así mesmo, afirmou que o cambio “mellorará as condicións laborais dos traballadores e traballadoras do sector de emerxencias da provincia” e que todo o proceso “se fará con todas as garantías para os profesionais do salvamento que se vexan afectados”.\nFormoso explicou que “este cambio conleva un procedemento administrativo e burocrático complexo, pero intentaremos lograr os prazos máis curtos posibles”, e engadiu que para iso “pedimos a colaboración da Xunta de Galicia, xa que a súa participación no consorcio é do 50%”.\nIncendios forestais 2017\n20-04-17: Sufocado con rapidez un pequeno incendio forestal en Cee.\n16-07-17: O incendio entre Cabana, Coristanco e Zas arrasou 18 hectáreas.\n04-07-17: Un novo incendio en Vimianzo.\n03-07-17: A Garda Civil investiga a dúas persoas polo incendio de San Xoán en Cabana.\n24-0-6-17: Dous incendios no Castro e Corcoesto “abren” a tempada.\nAlertan da necesaria Deseucaliptización de Galicia.\nA Unidade de Drogodependencias de Carballo segue viva a pesar da falta de compromiso do Sergas\nO BNG de Coristanco lamenta “un goberno sen proxecto nin iniciativas” tras un pleno de 15 minutos


Os antigos estudantes de Brión toman a palabra: "Haberá un empeoramento da calidade educativa en comparación coa nosa formación" - Nós Televisión\nOs sinceros relatos de Lois e Xosé, antigos estudantes de Brión, nos que amosan o seu apoio á loita das nais e pais do centro\nLois formouse no IES de Brión e alí estudou robótica. Unha decisión que lle marcou definitivamente na súa posterior vida educativa; pois agora está formándose en enxeñaría aeroespacial. Robótica é das materias que desaparecerían agora do centro trala falta de recursos do centro.\nEstudar robótica no IES de Brión foi esencial na miña formación posterior\nHaberá peor calidade educativa da que eu vivín no centro\nO segundo dos vídeos difundidos é de Xosé Lois, estudante de deseño industrial\nArtigo anteriorO capitalismo, a guerra e a diplomacia do 78\nSeguinte artigoNon, Toni, non… É unha mentira


342 estudantes cegos preparando o curso en Galicia | Noticias de Galicia | CRTVG\nPublicado o 09/09/2020 15:21\nEn Galicia os estudantes cegos son 342, e asisten con normalidade aos centros ordinarios. E no Centro de Recursos Educativos da ONCE en Pontevedra vemos conectados unha vintena de mestres especializados, mestres que prestan apoio aos alumnos afiliados á ONCE que están en colexios ordinarios.\nE agora etanse preparando cun curso para prestar tamén ese apoio na escola dende a casa. Estudan todo o relacionado con tecnoloxía e accesibilidade para persoas con discapacidade visual. A idea é que os mestres aprendan a responder na escola dixital.\n"E por outro lado que esa formación chegue aos mestres e ás familias".\nManeiras de que os cegos preparen a entrada na escola dixital e na escola física.\n"A sensación do aire na cara indícanos se temos un obstáculo diante, e a máscara prívanos diso".\nA comunicación con mestres e compañeiros será fundamental na mobilidade tanto na escola coma na escola dixital. E que aprendan tamén os nenos e as familias.


Historia Banda Xuvenil – Banda de Música de Salcedo\nA Banda Xuvenil de Salcedo (BXS) nace no curso 2004/05, por iniciativa da Asociación Músico-Cultural San Martiño, baixo a dirección do mestre D. Luís Alberto González Amosa, como paso previo dos alumnos e alumnas da Escola de Música de Salcedo, antes de entrar a formar parte da Banda de Música de Salcedo.\nA banda pronto comezou a ter éxito entre os alumnos e alumnas do conservatorio de Pontevedra, aumentando o seu número de 30 integrantes que eran nun principio ao redor de 44 que son na actualidade.\nA BXS fixo a súa presentación en xullo de 2006 na Praza do Teucro de Pontevedra no I Ciclo de Bandas BMS, baixo a dirección do mestre D. Luís A. González Amosa.\nA principios do curso 2006/07 ocupouse da dirección da BXS D. Javier Rodríguez Filgueira, ata que en marzo de 2007 colleu o temón o mestre D. José Ignacio García González, sendo relevado en xaneiro de 2010 polo Mestre José Manuel Collazo. En xaneiro de 2011 por D. Alfredo Sánchez Seara e en setembro de 2011 por D. Andrea Loss. Dende febreiro de 2012, vólvese facer cargo o Mestre Alfredo Sánchez Seara ata a incorporación de Marcel van Bree en Xaneiro de 2015.\nA actividade principal da BXS é a participación en concertos didácticos no ámbito municipal, así como en xuntanzas xuvenís dentro da provincia de Pontevedra ou en intercambios con outras bandas xuvenís.\nDende o ano 2009 a BXS actuou en todos os recitais trimestrais da Escola de Música de Salcedo e en distintos concertos didácticos polas parroquias do municipio de Pontevedra. Cabe sinalar que dende o ano 2010 ata o actual participa nos concertos en conxunto coas outras dúas agrupacións da Asociación, a BMS e a CPS, tanto en Santa Icía como no tradicional Concerto de Nadal entre outros.\nNo mes de abril de 2015 a BXS fixo a presentación co seu novo director Marcel van Bree cunha xira de concertos na Comunidade de Madrid, actuando nos auditorios das cidades de Aranjuez e Alcobendas.


N42° 26.071' W008° 46.921'\nN42° 27.816' W008° 44.518'\nDise que a Ruta do Río Chanca é a irmá pequena da PR-G 170 Ruta da Pedra e da Auga da que xa falaramos anteriormente neste blog; a verdade é que teñen moita similitude, rematan as dúas no mosteiro de Armenteira, e contando con dous coches recomendaría facer as dúas rutas xuntas para ter unha boa xornada de sendeirismo sen demasiada esixencia. Aínda que considerada menor en comparación coa Ruta da Pedra da Auga, a Ruta do Río Chanca atravesará viñedos e bosquetes de ribeira que farán da xornada unha experiencia moi agradable.\nTal vez o máis complicado de esta ruta é chegar ó punto de arranque; non é que sexa algo imposible pero estamos en terras de furanchos e entre pistiñas entre cepas de albariño pouco a pouco chegamos a Lores, punto de inicio e situado no concello de Meaño. Posiblemente o meu erro foi empregar o GPS, agora estou un tanto vago e tiro de coordenadas coas voltas que acaba xerando iso. Á volta continuei a estrada dereita e saín a estrada sen mais voltas nin problemas.\nA igrexa de Lores funcionará como faro para o inicio da nosa ruta, o punto de arranque está baixo ela que está situada nun alto ben visible. O inicio situase xunto a unha pequena ponte sobre o río Chanca, hai espazo para aparcar en batería uns cinco ou seis coches. Adentrámonos e xa nos primeiros pasos damos á man esquerda con un enorme e fermoso muíño fariñeiro chamado Muíño de Daniel o Ferreiro. Será o primeiro dos 23 muíños que nos acompañarán na ruta; neste caso moi ben conservado.\nComo podemos ver a ruta está perfectamente sinalizada, forma parte de unha serie de recorridos marcados e homologados de forma consecutiva e polo tanto as súas marcas están en perfecto estado, chan de zahorra nos primeiros quilómetros, bancos, valos, papeleiras e incluso iluminación. Dende o meu punto de vista un pouco despropósito para unha pateada, pero é a forma de potenciala. Estes dous primeiros dous quilómetros transcorren por unha zona moi humanizada, e na comarca do Salnés cando se fala de humanización falase de cepas de albariño; casiñas agro e sobre todo emparrado que no verán estará exuberante.\nNeste primeiro tramo máis baixo da ruta é onde atopamos os muíños de maior tamaño, eran muíños de maquía. O seu funcionamento estaba baseado na maquía, unha porcentaxe de cereal que quedaba para o muiñeiro a cambio da moenda; era o sistema tradicional de emprego, o que podía diferir un pouquiño máis era o sistema de descarga de auga, como vemos nesta fotografía a auga dirixíase á muíño a través de unha canle chamada levada. En moitos casos e despois de abrir a chave a auga caía directamente sobre o rodicio do muíño, na miña zona é o máis común. Polo Salnés tamén se muíños de cuba, a auga depositase nunha gran piscina anexa o muíño que se empregará no momento de moer.\nCando levamos dous quilómetros de ruta aparecen as primeiras masas boscosas, para min é a parte máis agradable do recorrido, os restos dos muíños están mimetizados co entorno, a maioría en estado ruinoso. Dende que saímos de Lores apenas houbo metros chans, e é en continua e suave subida, agora si en época de calor agradécese a sombra pero tamén a humidade faranos suar.\nO río Chanca é máis ben un pequeno regato, recorre ladeira abaixo o seu cauce serpenteando entre pequenas rochas e raíces de salgueiros. Como xa dixen anteriormente estamos camiñando por un entorno menos humanizado e algo máis natural; desapareceron bancos, luces e a maldita zahorra. Como se ve na fotografía camiñamos por un estreito e cómodo sendeiro entre un bosquete de ribeira, salgueiros, fentos, brións e algún cabaliño do demo serán xunto o balbordo das augas o noso compañeiro de viaxe.\nNo quilómetro cinco chegamos a unha pequena estrada de debemos atravesar; o cambio de paisaxe e total, camiñaremos por unha ancha pista pecuaria entre eucaliptais, este tipo de terreo acompañaranos ata practicamente o final do recorrido, e o mellor que podemos facer é pisar o acelerador e achegarnos á Armenteira. A chegada ó mesmo farase por un pequeno carreiro descendente a carón do muro que cerra o recinto do mosteiro.\nO mosteiro de Armenteira é unha das xoias do románico galego e como xa o fixen noutras rutas como na ruta PR-G 170 Ruta da Pedra e da Auga, non me vou a para a describir as características de este estilo artístico. O que si me gusta é a lenda do seu fundador Ero de Armenteira do que xa falan as Cantigas de Santa María de Afonso X o Sabio. Ero de Armenteira fundara o mosteiro por petición da propia Virxe; el estaba con gañas de saber como era o Paraíso e continuamente lle demandaba a Virxe que llo deixase contemplar. Unha tarde saíu a pasear en torno a un río e quedou reflexionando baixo unha árbore mentres oía o cantar dun merlo. Ese trance durou 300 anos ata que volveu de novo a un mosteiro no que non o recoñecían.\nA ruta do Río Chanca é moito máis interesante que as conclusións que poidades sacar destas liñas. Lineal e sinxela de camiñar, a miña magoa foi non ter outro coche de apoio e enlazala co PR-G 170 Ruta da Pedra e da Auga, máis fermosa que esta e que sería unha xornada de sendeirismo espectacular. No meu caso o que fixen foi desandar o andado.\nEspero que vos guste e xa nos diredes!!!\nPublicado por Unknown ás 12:46 0 comentarios\nLocalización: 36969 Lores, Pontevedra, España\nPublicado por Unknown ás 21:45 0 comentarios\nLineal (pódese facer circular de xeito doado)\nN42° 27.641' W008° 55.937'\nN42° 28.185' W008° 55.784'\nA Ruta do Con Negro é unha de estas rutas que nos permiten coñecer un entorno natural único, con pouca contaminación humana e que nos fará pasar unha xornada agradable. Pode ser un roteiro curto e polo tanto unha boa opción e combinalo coa ruta do Adro Vello, tamén na zona de San Vicente do Mar. Rutiña curta, moi mariñeira e que camiñando uns centos de metros máis podemos facela circular sen problema ningún.\nPara chegar ó inicio da ruta deberemos chegar ata a zona do Conchido en San Vicente do Mar, a mellor forma é seguir as indicacións do GPS, pero tamén podemos seguir as sinais que nos conducen ata o Hotel San Vicente; ó seu carón inicia a ruta. Para abaixo do hotel xa podemos ver un pequeno carreiro que tira casta abaixo e un cartel de inicio da ruta, arrancamos pegados ó muro do hotel e ó pouco tempo xa podemos ver a costa.\nEstes primeiros 500 metros de ruta a través da zona do Conchido ímola facendo por anchos camiños rodeados de vexetación arbustiva; a medida que nos imos achegando ó mar o camiño vai gañando cada vez máis luz ata que chegamos a costa, na que a ruta volvese un verdadeiro escaparate. Podemos ver que á esquerda do camiño existe un valo que nos impide o paso, alí está emprazada unha batería militar con acceso restrinxido.\nComo viñamos falando ó pasar 600 metros de marcha chegamos ó mar, agora o camiño tornase nun fermoso sendeiro costeiro e estreito. Estamos nunha zona de pouco cantil, e o pequeno sendeiro que tomará dirección norte estará formado a base de pequenas pedras ou laxes rodeadas de unha vexetación de costa bastante baixa. Esta senda mariñeira é moi cómoda de andar e permítenos disfrutar da parte exterior da ría de Arousa, pleno Atlántico presidido en todo momento pola illa de Sálvora.\nEste debe de ser un dos poucos tramos das Rías Baixas sen estragar pola man do home, multitude de pequenas calas, rochedos e pequenos baixos ou afloramentos de rocha entre as augas, posiblemente en tempo de verán sexa unha zona bastante concorrida de bañistas, pero na primavera que foi cando eu me acheguei ata esta zona estaba bastante liberada de xente. Unha de esas rochas que sobresaen das augas e o Con Negro, a carón de unha pequena praia co mesmo nome e tamén chamada o Con do Corvo, o Con Negro é unha espectacular rocha en unha paraxe ben fermosa. O entorno no que se rodea está cheo de pequenas praias con bastante pedra, dunas e moita vexetación costeira.\nPasamos o Con Negro e agora seguimos camiñando por un espléndido escaparate mariñeiro, o camiño será cómodo de andar, camiño carreteiro con bastante area que nos frea algo a marcha; estes camiños tan típicos da costa galega eran os que empregaban ata non fai moito tempo os veciños da zona para achegarse á costa cos seus carros de vacas coa intención de cargalos de algas coas que abonar os seus campos. A economía mariñeira das vilas pequenas estaba moi complementada coas labores agrícolas e calquera nutrinte era prezado para enriquecer as terras, si prestamos atención podemos ver os restos das rodeiras dos carros marcados nas rochas do camiño.\nDende o Con Negro aínda temos un quilómetro de continuas praias de area branca, bravas si cabe e das poucas que están a mar aberto na provincia de Pontevedra, pasaremos polas praias de Aguieira, Borreiro e Castiñeira, unhas pegadas a outras, salpicadas de cons e pouco humanizadas. Deberemos ter coidado de non saírnos da ruta para non estragar a flora da contorna.\nA última praia pola que pasamos é a chamada de Castiñeira, e pola indumentaria dos poucos usuarios que había supoño que será nudista, intentei non molestar demasiado e continuei a ruta ata o final. Agora xa se deixa o mar de forma definitiva, continuase por un camiño ancho pero con algún desnivel ascendente ata o final da ruta. En 500 metros xa chegamos ás primeiras casas, e aquí tiven un pequeno error co gps e como non atopei marcas busquei o final da ruta pola miña conta dando un pequeno rodeo. Considero que sen importancia ó camiñar por zona asfaltada e entre un grupo de casas.\nO trazado orixinal da ruta é lineal, e así a quixen conservar, pero continuando de fronte pola pista asfaltada e seguindo o mapa do gps chegaremos en dez minutos ó principio da ruta facendo un trazado circular. Tamén indicar que é unha rutiña moi pequena ideal para facer con nenos, pero si nos sabe a pouco a poucos metros arranca o PR- G 115 Adro Vello - Lembranzas da Historia, de características semellantes e que podemos enlazar facilmente ou achegarnos en coche.\nPublicado por Unknown ás 19:12 0 comentarios\nLocalización: 36988 El Grove, Pontevedra, España


A Xunta intensifica a vixilancia nas zonas de maior incidencia do furtivismo na Semana Santa - Noticias de Galicia\nA Xunta intensifica a vixilancia nas zonas de maior incidencia do furtivismo na Semana Santa\nA Consellería do Mar está a intensificar os labores de vixilancia contra o furtivismo naquelas zonas de maior incidencia con motivo das festas de Semana Santa. Así o trasladou a conselleira do Mar, Rosa Quintana, esta mañá durante unha visita que realizou á unidade operativa do Servizo de Gardacostas en Ribeira.\nAlí Rosa Quintana enxalzou a implicación do Servizo de Gardacostas na loita contra o furtivismo e agradeceu ao seu persoal o importante labor que realiza para atallar esta problemática. Un traballo, explicou a titular de Mar, que intensifican nestas datas sobre os produtos que acadan maior prezo no mercado.\nNeste sentido, explicou que esta intensificación se centrará nos eidos da comercialización e da restauración, a través de inspeccións en puntos de venda e en establecementos de hostalería, onde se revisará que a mercadoría que ofrecen conta coa documentación legal pertinente. Ademais, estenderase a unha actuación conxunta e coordinada con Comercio e coa Axencia Galega de Turismo, que precisamente se iniciará na Semana Santa.\nAsí, a conselleira agradeceu o traballo de control da actividade que realizan os gardacostas e subliñou que se trata dun labor de defensa de todo o sector pesqueiro profesional centrado en facer fronte ás persoas que extraen e venden ilegalmente, prexudicando a saúde dos consumidores. Nesta liña, fixo fincapé na importancia de implicar á sociedade como aliada fundamental na loita contra esta lacra que abarca os eidos social, económico, sanitario e ambiental.\nFinalmente, Rosa Quintana, expuxo que o Servizo de Gardacostas realizou nos dous primeiros meses deste ano case 1700 inspeccións que resultaron co comiso de case 5500 quilos de distintas especies de peixe e marisco e coa incautación de 1150 útiles.\nA conselleira lembrou que o Servizo de Gardacostas opera as 24 horas e os 365 días do ano, dando resposta inmediata aos incidentes que se van producindo na comunidade autónoma galega e lembrou que Galicia é a única comunidade autónoma española que conta cun servizo propio destas características.\nEsta parte da Consellería do Mar estrutúrase en servizos centrais e servizos periféricos. Aos servizos centrais correspóndelle establecer as directrices e a programación e seguimento das actuacións e os servizos periféricos organízanse en unidades operativas (Celeiro, Ferrol, Coruña, Muxía-Portosín, Ribeira, Vilaxoán, Pontevedra e Vigo), cun xefe de unidade operativa á fronte que coordina e dirixe ao persoal adscrito á mesma.\n27 de marzo de 2018 | 16:15\t• Sen comentarios


Por casualidades da vida, ou non, o luns 30 publicaron no DOG a orde pola que establecen a carreira profesional no ámbito do persoal estatutario do SERGAS, froito dun acordo entre Administración Sanitaria e Organizacións Sindicais despois de 8 meses de negociacións. E iso que viñan dun anterior acordo que fora suspendido unilateralmente polo goberno fai anos.\nA carreira profesional é unha demanda histórica da CIG e que consideramos moi importante para os traballadores e traballadoras da Xunta de Galiza polo que compre unha negociación efectiva.\nChegado o martes 31, recibimos convocatoria para xuntarnos co director de función pública ao día seguinte, mércores 1 de agosto, ainda que posteriormente aprazárona para o xoves 2. Conclusión: teñen as ideas moi claras do que queren, pois tanto lles dá o que poñamos por escrito os sindicatos, porque nin tempo van ter a ler as alegacións.\nO que imaxinamos é que a procesión vai por outro camiño: hai unha semana dixemos que o acordo de estabilidade era inaceptable. Era a nosa resposta ao borrador de data 12/07/2018 de “proposta de acordo [..] polo que se amplía o acordo de 18/10/2017 para o desenvolvemento dun plan de estabilidade [..]”, un documento vergoñento para os asinantes do acordo orixinal, entre eles os sindicatos CCOO, CSIF e UGT. Entre outras porque a suba salarial que pactan, é xa inferior ao incremento do IPC, e por tanto ratifican outro ano máis de perda de poder adquisitivo.\nAsí que precisaban darlle unha man de pintura para facelo máis atractivo e poder xustificar a sinatura. Na nova versión enviada o venres 27:\nInclúen unha referencia a un proxecto de acordo polo que se establecen as bases da carreira profesional (acompañan cunha proposta de texto). Esta é a gran novidade.\nComprométense a negociar no mes de setembro o establecemento do complemento do 100% das retribucións en caso de IT. O compromiso do 100% nas ITs continúa a ser difuso no tempo: “negociarase”, “de ser o caso”, “que posibilite acadar”, “en caso de chegar a acordo”. Vamos, que simplemente se comprometen, e xa veremos se cumpren, a sentarse a falar en setembro.\nEngaden unha intención de chegar a aprobar un plan de igualdade e de medidas de conciliación. Outra declaración sen concreción: “os asinantes promoverán e impulsarán [..] a aprobación de plans [..]”.\nSeguimos, xa que logo, cunha proposta con engadidos que non atende moitas das nosas demandas colectivas (anulación das medidas da Lei 1/2012 de medidas no emprego público, etc.), outras que non concreta (100% en IT), e algunhas son regresivas (incremento salarial por debaixo do IPC).\nA carreira profesional\nA proposta que acompañan deixa fora ao persoal laboral, leva asociado un proceso de avaliación, ten uns prazos inaceptables.\nO xeito de acadar un grao, a pesar de que se intenta revestir de asepsia e de independencia ao facerse por medio dunha comisión, non deixa de ser dun xeito discrecional a xuízo de cada comisión avaliadora, en todos e cada un dos diversos apartados que a dividen.\nNo apartado de formación habería que porlle límites para que non sexa discrecional. Senón pode ser que a pesar de ter feito abondosa formación durante un período de tempo a comisión non a considere suficiente para acadar o grao.\nDende logo é tremendo o tufo que ten a premio para aquel ou aquela que faga todo como manda o xefe e o mal que o pode levar aquel ou aquela que reivindique a obxectividade ou a transparencia por exemplo.\nConseguír os graos, para moitos e moitas, vailles pillar moi preto á xubilación sen ter chegado ao segundo grao, por moitos anos de servizo que teña.\nNon queda nada claro o réxime transitorio. A complexidade desta proposta require máis tempo, ademais que este complemento sustituirá o complemento de destino do persoal funcionario e implica cambios importantes, económicos. Hai que estudar as cifras pero en todo caso terá que quedar garantido que este cambio de sistema non vai implicar mermas retributivas do persoal.\nEn definitiva, a CIG non vai dar por pechada a negociación dun asunto desta importancia en dous días.\nDescargar borrador de carreira profesional do 26/07/2018\nDescargar alegacións da CIG a borrador de carreira profesional do 26/07/2018\nDescargar ampliación do acordo de estabilidade.Borrador 27/07/2018\n2018-12-15 - Boletín: carreira profesional, acordo para a mellora do emprego público e condicións de traballo, decreto de provisión


ferradura en tránsito » a roña e a raña\n« Salma e a delicadeza contundente\nla “cultureta” gallega »\nFiled under: POLÃTICA, SOCIEDADE, CULTURA — 31 Agosto 2011 @ 1:02 p.m.\nAbro a prensa e sorpréndeme esta mostra de hipocresía “institucionalizada e institucionalizante“.\nCómpre lembrar, antes de nada, o cobro “irregular” de dietas por parte de Rodríguez Miranda, que cualificou ou roubo como unha anécdota.\nFíxense, nas diferentes redaccións. Galicia Confidencial, Xornal e agora LVG.\nVexan a tentativa de LVG de deixar a Carme Adán como peseteira:\nTodos ellos tienen derecho a coche oficial, chófer y secretaria, aparte de percibir casi el doble de salario que un diputado raso. Eso sí, al tener coche oficial no pueden pasar gastos de locomoción. En cambio, Adán, al renunciar al coche, seguirá pasándolos.\nComo se Adán se lucrara con isto! E tendo en conta o precedente de Antonio Rodríguez Miranda!!!!\nVexamos as razóns do alporizamento.\nAbel Losada, entende que a decisión de Adán non é a forma máis acaída. Na súa opinión, calquera renuncia aos coches oficiais debe ser tomada polo conxunto da mesa, na que todos os membros menos adán son socialistas ou conservadores.\nVirás como nós che digamos, e como nós che mandamos vir en coche oficial virás ne coche oficial. Coche oficial obrigatorio!!!!!\nJosé Manuel Balseiro dixo que Adán “xa podía ter renunciado antes” en referencia a que dispuxo de coche oficial cando era directora xeral co bipartito.\nPois claro que puido. Mais que non o fixera non invalida ou atenta contra a decisión de agora. Acaso o PP non virou completamente no asunto da lingua galega? Tamén puideron ser honestos desde o primcipio!\nE falan de decisión demagóxica! Miña nai! A onde chegamos!\nE con estes políticos pódese chegar a algún lado??!!\nA pouco que se rañe xa se vé que todo neles é roña!!!!\nComentarios desactivados en a roña e a raña


Tres propostas de cursos de verán na UNED de Pontevedra - Pontevedra Viva\nVenres 8 de Xuño, 2018 ás 19:38 do Venres 8 de Xuño, 2018\nA UNED abriu a matrícula dos seus cursos de verán que terán lugar na súa sede de Pontevedra, na aula UNED de Portas e no Centro Penal da Lama.\nA socioloxía, as humanidades e a psicoloxía centrarán a oferta estival do centro empezando polo curso que se celebrará no penal do 27 ao 29 de xuño. Trátase dunha iniciativa que permitirá a estudantes externos acceder ao cárcere en horario lectivo e convivir e compartir coñecemento e experiencias cos internos. "O lado escuro do comportamento. Como a ciencia aprende dos erros humanos" é o nome elixido para esta proposta dirixida a titulados e estudantes de psicoloxía, pedagoxía, educación social, traballo social, medicina, enfermería e fisioterapia, así como a persoas interesadas nesta temática.\nA segunda proposta formativa deste verán terá lugar na aula Universitaria de Portas do 18 ao 20 de xullo. Baixo o título "O mundo literario de Julio Camba" búscase un achegamento á obra do escritor e xornalista arousán.\nPor último, o centro formativo da UNED en Monte Porreiro acollerá "Migracións no século XXI: unha visión socioeconómica internacional", entre os días 18 e 20 de xullo, unha proposta orientada a calquera persoa interesada no fenómeno migratorio.\nA matrícula destes cursos xa pode formalizarse a través da páxina web da UNED.\nPontevedra Umia A Lama\nA UNED de Pontevedra abordará as migracións no século XXI no seu curso de verán en Pontevedra\nMaria Troncoso Abalo é a nova directora do centro asociado da UNED de Pontevedra


Santos Futebol Clube - Wikipedia, a enciclopedia libre\n14 de abril de 1912 (107 anos)\nO Santos Futebol Clube é un club deportivo da cidade brasileira de Santos, situada no estado de São Paulo. A súa sección de fútbol e unha das máis laureadas de toda Sudamérica, contando no seu palmarés con 3 Copas Libertadores e 2 Copas Intercontinentais, entre outros títulos.\n2 Outras seccións\nO Santos FC foi fundado o 14 de abril de 1912 (só unhas horas antes do afundimento do Titanic) por iniciativa de 3 deportistas locais, e disputou o seu primeiro encontro oficial o 15 de setembro dese mesmo ano.\nAs primeiras tempadas do equipo no campionato Paulista foron pouco salientables, ata a edición de 1927, na que o Santos presentou un equipo cheo de xogadores mozos que pasou á historia do club como o ataque dos 100 gols, liderado polo dianteiro Araken Patusca (1905-1990). Ese ano o equipo perdeu o título na derradeira xornada, en favor do Palestra Itália, pero acadou 100 goles en 16 encontros, 31 deles feitos por Araken. En 1928 e 1929 o Santos FC acadou dous novos subcampionatos estatais, sempre detrás do Corinthians, e non foi ata 1935 que o club acadou o seu primeiro título no campionato Paulista, gañando na final dese ano fronte ó Corinthians con goles de Araken e Raul.\nA primeira etapa exitosa do club rematou coa retirada de moitos daqueles xogadores do ataque dos 100 gols, e a afección do Santos FC tivo que agardar 20 anos ata poder festexar un novo título no campionato estatal de São Paulo. Polo medio tan só houbo un subcampionato, na tempada 1948, ano no cal o equipo rematou a 2 puntos do São Paulo FC.\nEn 1955 o Santos acadou o seu 2º título paulista, co dianteiro Del Vecchio como máximo goleador do torneo con 23 goles, pero o mellor aínda estaba por chegar. Ó ano seguinte (1956) o Santos FC volveu a gañar o campionato, pero se cadra o mais salientable dese ano foi o debut dun rapaz de 16 anos chamado Edson Arantes do Nascimento 'Pelé', que marcaría tanto a historia do club nos seguintes 18 anos que a imaxe de ámbolos dous, xogador e equipo, ficarían permanentemente asociadas.\nEdson Arantes do Nascimento Pelé.\nEn 1957 o Santos tivo que conformarse co segundo posto no torneo paulista, pero Pelé xa foi quen de marcar 17 goles, o que lle valeu para ser o máximo artilleiro desa edición do torneo. Non obstante, en 1958 Pelé non acadou 17 goles, senón 58, récord histórico do Campionato Paulista, e o Santos FC acadou o seu 4º título estatal. Ese ano, o Brasil e Pelé tamén gañaron o seu primeiro Mundial de Fútbol.\nA década dos 60 foi a mais exitosa da historia do club. Entre 1960 e 1969 o Santos FC gañou 8 campionatos estatais, 3 torneos Río-São Paulo e 6 campionatos brasileiros. A nivel internacional tamén foron os mellores anos da historia do Santos. A Copa Libertadores, creada en 1960, foi conquistada nas súas 2 primeiras edicións polo Peñarol de Montevideo. O Santos FC, xa na súa primeira participación en 1962, chegou á final para enfrontarse ó bicampión uruguaio. No encontro de ida, xogado en Montevideo, o Santos venceu por 1-2. No encontro de volta o Peñarol venceu en Santos por 2-3. Tivo que xogarse un encontro de desempate nun campo neutral, e foi en Buenos Aires onde o Santos FC acadou o seu primeiro título continental, vencendo o encontro por 3 goles a 0, 2 deles de Pelé e 1 mais de Omar Caetano. Tres semanas despois xogouse en Santos o encontro de ida da Copa Intercontinental entre o Santos FC e o SL Benfica de Eusébio, co resultado final de 3-2. O encontro de volta xogado en Lisboa rematou 2-5 a prol do Santos con 3 goles de Pelé, que xa marcara 2 goles na ida. O Santos FC gañaba así a súa primeira Copa Intercontinental, e convertíase no equipo mais forte do mundo.\nEn 1963 o equipo chegou de novo á final da Copa Libertadores, enfrontándose nesta ocasión ó Boca Juniors liderado por Sanfilippo. O Santos venceu 3-2 no estadio de Maracaná e 1-2 en Buenos Aires, facéndose co seu 2º título continental. Na Copa Intercontinental agardaba o AC Milán de Altafini, Trapattoni, Amarildo, Rivera, Maldini etc. Os rossoneri venceron en Milán por 4-2, e o Santos venceu na volta co mesmo resultado en Maracaná diante de 132.000 seareiros. O desempate foi 2 días despois no mesmo estadio, diante de 120.000 afeccionados ó Peixe, que viron como o Santos gañaba cun 1-0 a súa 2ª Copa Intercontinental.\nEn 1964 o Santos caeu nas semifinais da Copa Libertadores diante do Club Atlético Independiente, cortando os éxitos internacionais do equipo. A pesar do dominio do equipo nos campionatos estatal e nacional, non acadou de novo o pase á final continental ata 50 anos despois.\nPelé deixou o Santos trala tempada 1974, deixando atrás de si 10 campionatos estatais, 5 interestatais, 6 nacionais, 2 Copas Libertadores, 2 Copas Intercontinentais e 1087 goles en 1120 encontros. Os anos seguintes tiveron éxitos e fracasos. O Santos acadou o título estatal en 1978 e 1984, e o subcampionato nacional en 1983, pero as grandes vitorias non chegaron ata o século XXI.\nEn 2002 o Santos rematou 8º no campionato brasileiro, acadando a última praza para disputar as eliminatorias polo título. Nos cuartos de final eliminou ó favorito, o São Paulo FC de Luis Fabiano, nas semifinais desfíxose do Gremio FPA de Rodrigo Fabri, e presentouse na final cun equipo novo liderado por Robinho, para enfrontarse ó Corinthians. No primeiro encontro venceu o Santos por 2-0, e na volta venceu de novo por 2-3, facéndose así co seu primeiro Brasileirao.\nEn 2003 o Santos chegou de novo á final polo titulo nacional, caendo nesta ocasión fronte o Cruzeiro. En 2004 o campionato brasileiro decidíase por vez primeira trala tempada regular, e dicir, o campión sería o primeiro da táboa, e tras 46 xornadas disputadas, o campión foi o Santos, acadando 103 goles e encaixando 58. Robinho, que marcou 21 goles, foi elixido mellor xogador do campionato, pero en 2005 asinou co Real Madrid, deixando ó Santos.\nTrala marcha de Robinho, o Santos mantivo un bo nivel, acadando o campionato paulista despois de 22 anos, en 2006 e 2007. Non obstante, nesta ocasión os afeccionados non tiveron que agardar moito tempo ata que chegou ó primeiro equipo unha nova xoia dende a canteira. En 2009 debutou na liga Neymar con 17 anos. En 2010 o Santos gañou de novo o campionato paulista, repetindo éxito en 2011. Pero o mais salientable da tempada 2011 foi a actuación do Santos, liderado por Neymar, na Copa Libertadores. O equipo chegou á final 50 anos despois do último título. O rival na final foi o Club Atlético Peñarol, e os resultados foron 0-0 en Montevideo e 2-1 en São Paulo, con goles de Neymar e Danilo. O Santos FC acadaba a súa 3ª Copa Libertadores. Na Copa Mundial de Clubs disputada en decembro en terras xaponesas, o Santos eliminou doadamente ó Kashiwa Reysol xaponés nas semifinais, cun marcador de 3-1. Na final agardaba o FC Barcelona de Messi, Xavi e Iniesta entre outros. A final foi de cor azulgrana dende o comezo, e rematou cun 4-0 a prol do FC Barcelona que deixou ó Santos sen poder repetir o campionato mundial que acadara 48 anos atrás con Pelé.\nO Santos Futebol Clube é un club polideportivo, con seccións de boxeo, capoeira, karate, fútbol sala, fútbol feminino, halterofilia, judo, fútbol americano, billar, voleibol, taekwondo, tenis de mesa etc. Moitas destas seccións compiten na elite.\nA sección de fútbol feminino acadou tódolos títulos estatais, nacionais e continentais nos últimos anos, incluída a Liga, a Copa, a Copa Libertadores e a Intercontinental. Marta Vieira da Silva, elixida 5 veces mellor xogadora do mundo, ten defendido as cores do Santos dende 2009, axudando decisivamente nestas vitorias.\nNos últimos anos o Santos está reforzando a sección de fútbol sala, que conta con 7 xogadores internacionais por Brasil.\nO Santos FC xoga os seus encontros como local no Estadio Urbano Caldeira, chamado así polo primeiro adestrador que tivo o equipo, aínda que o estadio é coñecido popularmente como Vila Belmiro.\nO recinto foi inaugurado o 22 de outubro de 1916, e recibiu a última remodelación en 1997. Actualmente ten capacidade para acoller a 15800 seareiros.\nCampionato Brasileiro de Fútbol Série A (8): 1961, 1962, 1963, 1964, 1965, 1968, 2002, 2004\nCampionato de São Pablo (19): 1935, 1955, 1956, 1958, 1960, 1961, 1962, 1964, 1965, 1967, 1968, 1969, 1973, 1978, 1984, 2006, 2007, 2010, 2011, 2012\nCopa Mundial de Clubs da FIFA 2011\nTraído desde "https://gl.wikipedia.org/w/index.php?title=Santos_Futebol_Clube&oldid=4758713"\nEquipos de fútbol do Brasil\nA última edición desta páxina foi o 10 de xuño de 2018 ás 22:17.


O paro sobe en 1.352 persoas en novembro en Galicia, un 0,8%, por encima da media estatal\nTemas: SEGURIDADE SOCIAL DESEMPREGO TRABALLO GALICIA PARO EMPREGO\nTamén experimenta un forte crecemento no conxunto do estado.\nPor Europa Press / Redacción | SANTIAGO DE COMPOSTELA | 03/12/2019 | Actualizada ás 10:18\nO número de parados rexistrados nas oficinas dos servizos públicos de emprego (antigo Inem) subiu en 1.352 persoas en novembro en Galicia en relación co mes anterior, o que supón un incremento do 0,8%, por encima do rexistrado pola media española (+0,6%).\nSegundo os datos que publica este martes o Ministerio de Traballo, Migracións e Seguridade Social, o desemprego rexistrado na Comunidade galega en novembro, que alcanza en total a 165.659 persoas, é inferior en 4.710 ao do mesmo mes de 2018 (-2,76%).\nNo Estado, o número de parados subiu en 20.525 desempregados en novembro (+0,6%), a súa maior alza neste mes desde 2016, cando aumentou en 24.841 persoas.\nParo en Galicia en novembro de 2019. EPDATA | Fonte: Europa Press\nLUGO E O SECTOR SERVIZOS LIDERAN A SUBIDA\nPor provincias, na Comunidade galega, os parados repuntaron sobre todo en Lugo (+2,34%), ata 16.422 desempregados; seguida da Coruña (+0,98%), que alcanza os 65.426 parados; e Pontevedra (+0,83%), con 65.274. En cambio, hai unha baixada en Ourense (-1%), con 193 parados menos ata quedar en 18.537.\nPor sectores, o paro sobe en todos en Galicia, salvo na industria (157 parados menos, ata 17.985 desempregados). Os servizos lideran o incremento (950 máis, ata 114.524 parados); ao que segue a construción (345 máis, ata 13.071); e a agricultura (255 máis, ata 6.061).\nPor contra, descende no colectivo de desempregados sen emprego anterior, que rexistra 24 persoas menos e un total de 14.018, dos que 4.764 son homes e 9.254 son mulleres. En canto aos estranxeiros, o paro afecta en Galicia a 10.462 persoas, repartidas sobre todo entre o sector servizos (6.078) e colectivo sen emprego anterior (2.415). Son 499 máis que en outubro (+5%), así como 566 máis que un ano antes (+5,7%).\nA cobertura total do sistema de protección por desemprego situouse en outubro en Galicia no 58,5%, segundo os datos que publica este martes o Ministerio de Traballo, Migracións e Seguridade Social. Supón un incremento de máis dun punto respecto ao mes anterior.\nEsta porcentaxe calcúlase como o número de beneficiarios de prestacións por desemprego, que en outubro alcanzou a 87.868 persoas, dividido entre a cifra de parados dese mes (164.307), unha vez descontados os correspondentes ao colectivo sen emprego anterior (14.042).\nOs datos de prestacións sempre van cun mes de atraso respecto das cifras de paro. Por iso, Traballo publicou este martes as cifras do gasto en desemprego de outubro e as de paro de novembro. Pola súa banda, o gasto en prestacións por desemprego en outubro alcanzou en Galicia os 78,5 millóns de euros, o que supón unha subida de máis de catro millóns respecto ao mes anterior.\nEn outubro, contabilizáronse en Galicia 37.955 solicitudes de prestacións, delas 23.323 de prestacións contributivas e 13.329 de subsidios. En canto ás altas, realizáronse un total de 33.179, cun prazo de recoñecemento de 0,56 días. A distribución dos beneficiarios estranxeiros na comunidade é de 1.458 comunitarios e de 2.091 extracomunitarios.\nA secretaria xeral de Emprego, Covadonga Toca, destacou que Galicia acumula nove meses consecutivos por encima do millón de afiliados e sitúase como "a quinta comunidade na que máis baixa o desemprego".\nToca asegurou que Galicia "está a consolidar o emprego creado nos últimos anos" xa que o paro, na evolución anual, "continua baixando". Ademais, puxo en valor que en novembro as afiliacións "continúen crecendo" e que se volvan a situar "por encima do millón de cotizantes, por noveno mes consecutivo".\nDeste xeito, sinalou que Galicia pechou novembro de 2019 con 4.710 parados menos que hai un ano, o que supón unha baixada do -2,76% e un nivel de desemprego moi inferior ao rexistrado hai 11 anos, xa que en novembro de 2008 había 180.820 parados fronte aos 165.659 actuais.


soldadura por indución de aceiro inoxidable - fabricante de máquinas de calefacción por indución solucións de calefacción por indución\nSoldadura de inducción de aceiro inoxidable\nTubo de aceiro inoxidable de brazalete de man\nTubo de aceiro inoxidable de soldadura de man con calefacción de indución de man Obxectivo Tubos de aceiro inoxidable de soldadura por inducción a tubos de cobre con calefacción de indución de man. O obxectivo é avaliar a solución de soldadura por indución. O cliente busca reducir os defectos e conseguir un ambiente de soldadura máis limpo. Debido ao diferente tamaño do tubo e ao menor volume - a avaliación realízase con ... Le máis\ncategorías Tecnoloxías etiquetas Soldadura de aceiro inoxidable, tubos de aceiro inoxidable de soldadura, tubo de brazado, Soldadura de inducción de aceiro inoxidable, Tubos de aceiro inoxidable de soldadura RF\nBrazing de acero inoxidable con inducción\nTubo de aceiro inoxidable de inducción de alta frecuencia para tubo de acero inoxidable con calentador de inducción DW-HF-25kw-A.\nBrazing de tubos de aceiro inoxidable e accesorios de aceiro inoxidable\nDW-HF-25kw-A Máquina de soldeo de indución\n1.75 "(44.45mm) Enganche hexagonal\nAlimentación: 10.52 kW\nTime: Segundo 30\nO calentamiento de indución determina a calor ata a zona desexada da parte\nControl de proceso mellorado para calefacción preciso a unha temperatura desexada\nPoder baixo demanda e ciclos de calor rápidos e consistentes\nTecnoloxía sen contaminación, que está limpa e segura\ncategorías Tecnoloxías etiquetas Soldadura de aceiro inoxidable, Brazing de acero inoxidable con inducción, soldado de aceiro, Acero de soldar HF, Soldadura de inducción de aceiro inoxidable, soldeo de aceiro inoxidable\nBrazalete de inducción Brazalete de acero inoxidable\nObxectivo Soldar un tapón final nunha grella de coche de aceiro inoxidable antes da aplicación de revestimento en po\nMaterial Reixa do coche de aceiro inoxidable 0.5 mm x 0.19 mm (12.7 "x 4.8"), tapóns e anel de soldadura\nEquipamento • Sistema de calefacción por indución DW-UHF-6kW-III, equipado cun cabezal de traballo remoto que contén un condensador de 0.66 μF.\nProceso Utilízase unha bobina helicoidal de forma cadrada de tres xiros para quentar o final da grella. Os tapóns finais insírense na grella e o conxunto insírese na bobina durante 30 segundos. O brazado flúe para crear unha articulación limpa e limpa.\n• Calor local rapidamente só para área conxunta\n• A oxidación reducida reduce o tempo de limpeza\ncategorías Tecnoloxías etiquetas Soldadura de aceiro inoxidable, Soldadura de alta frecuencia de aceiro inoxidable, Soldadura de inducción de aceiro inoxidable, Acero inoxidable de soldadura por RF


Luís Tembra, presidente del Triatlón Rianxo: «Cando hai probas afiamos os dentes»\nBarbanza: Luís Tembra, presidente del Triatlón Rianxo: «Cando hai probas afiamos os dentes»\nO de Taragoña ponse como meta crear unha escola deportiva e un equipo feminino\nXogador de fútbol dos que se «intentaban zafar cando tocaba correr», un revés do destino quixo que Luís Tembra (Rianxo, 1984) quedase atrapado dun dos deportes más esixentes que triunfan na actualidade. Este veciño de Taragoña defende que non é tan duro como semella na televisión e para acercalo á xente do seu pobo decidiu crear, xunto a un grupo de amigos, o Triatlón Rianxo. Un club que comeza a sumar socios, adeptos e soños.\n-De onde parte a idea de darlle vida a un equipo así?\n-Parece que o creamos o ano pasado, pero en realidade xa cumprimos dous. Con isto do covid fomos pouco a pouco. Varios veciños de Taragoña competiamos no Triatlón Ribeira e cando houbo a división co Boiro decidimos, xunto a algúns compañeiros que estaban no Barbantia Roda, facer o club. Éramos dez pelagatos, pero agora xa somos máis de 30 socios.\n-Vai medrando rápido.\n-Si, si. Considérase que o triatlón é inalcanzable, pero é accesible para todo o mundo. Non é un deporte complicado, parece moito máis chungo pola televisión do que realmente é. Fai falla unha preparación mínima.\n-Pois non dá esa impresión, de verdade. Teño que confesalo.\n-Eu toda a vida xoguei ao fútbol e era un escaqueado. Cando os martes e os luns tocaba correr, xa chegaba tarde para zafar [ri]. E dende que empecei a triatlón, como non faga algo tódolos días xa non me descansa a cabeza. A verdade é que engancha moito.\n-E que meta ten o club?\n-Pois o máis importante é dar a coñecer este deporte aos nenos. Por iso é prioritario, xunto co Concello e a piscina municipal, crear a escola de triatlón. Será para nenos e nenas dende os 8 aos 14 anos. Xa queríamos arrancala antes, pero co tema do covid estamos esperando. A ver se a principios de febreiro. A outra prioridade é conseguir crear un equipo feminino. Nos triatlóns e duatlóns nos que participamos hai moitos que os facemos por equipos e fan falta seis persoas. Agora empezou unha rapaza, pero queremos máis. De feito temos un cota anual de 30 euros, que no caso das mulleres estaría bonificada o primeiro ano.\n-E a medio ou longo prazo, que teñen en mente?\n-Somos afeccionados, pero moi competitivos, iso si [ri], pero xa temos unha idade. O obxectivo é mellorar, pero a clave é crear a escola de triatlón e darlle alternativas ós rapaces. É un mundo descoñecido e sería un gusto que algún despuntara.\n-Que teñen pensado con eles?\n-Temos un monitor que chegou do País Vasco e alá xa xestionaba un equipo de triatlón. A escola deportiva sería cousa del, e logo hai outros membros que controlan moito de ciclismo, outro de carreira a pé. Está todo moi ben preparado, a ver ser entre este mes e o que vén podemos poñer todo en marcha.\n-Que tal levaron o tema covid?\n-Pois afectou moito. Ao non ter obxectivos claros notámolo. No grupo de Whatsapp sempre íamos falando e cando hai probas afiamos os dentes. Ao non contar con nada no horizonte saías a correr daquela maneira. Agora que hai probas xa se ve á xente máis motivada.\n-Que fai falla para meterse neste deporte?\n-Forza de vontade o primeiro e segundo mes [ri]. Despois xa non es capaz de deixalo, o corpo pídecho. Cando vou pola mañá a traballar xa estou pensando en que momento podo saír adestrar. Cando hai épocas nas que é imposible adestrar, chego á casa e ata me costa durmir.\n-O de ser presidente foi cousa súa ou metéronlle un gol?\n-Cando quedamos sen equipo en Ribeira decidimos facer o equipo nós. Eu son botado para diante e en tódalas historias me meto. E así foi. En principio éramos catro amigos, pero agora xa temos unha estrutura máis marcada, os postos están máis perfilados, máis profesionais. Parece que está nós Gómez Noya [ri].\n-Teñen previsto organizar algunha proba por aquí?\n-Falamos co Concello de Rianxo para levar a cabo unha olímpica, pero por agora todo foi moi informal.\nTriatlón Rianxo Boiro Coronavirus Javier Gómez Noya


O alumnado dos colexios de Chapela achégase á poesía visual - Radio Redondela 94.9FM\nA alcaldesa de Redondela, Digna Rivas, acompañada por Olga García Ballesteros e Daniel Boullosa, responsables das concellerías de Ensino e Cultura, respectivamente, asistiu no CEIP Alexandre Bóveda de Chapela á presentación do “Proxecto Caligrama 2000” do poeta e pedagogo David Fernández Rivera, actividade promovida polo Concello e na que participan as alumnas e alumnos de quinto de primaria de todos os centros educativos de Chapela: CEIP Alexandre Bóveda, o CEIP Igrexa-Chapela e o CEIP Laredo.\n“Caligrama 2000” é unha iniciativa que, a través dunha pedagoxía pioneira, busca introducir aos máis pequenos no apaixonante mundo da poesía visual. A poesía visual supón unha forma de expresión artística na que a arte plástica, as imaxes ou as formas pictóricas definen o poema e viceversa. Foi definida como unha forma de expresión poética “curiosa, fermosa e, ante todo, moi visual”. Os exemplos poden ir desde unha colaxe elaborada a partir dos versos dun escrito ata unha imaxe que por si soa define a intención do poema.\nPrevAnterioresI Andaina de Repoboación en Fornelos\nSeguintesA Confraría elixe este sábado unha nova xunta directiva para afrontar a crise do pósitoNext


Inaugurado o novo edificio docente Roberto Novoa Santos - - USC\nInaugurado o novo edificio docente Roberto Novoa Santos\nEstá emprazado como un anexo ao Complexo Hospitalario Universitario de Santiago\nO novo edificio docente Roberto Novoa Santos da USC, emprazado no Complexo Hospitalario Universitario de Santiago (CHUS), inaugurouse este martes 21 nun acto presidido polo reitor da Universidade de Santiago, Senén Barro. As novas instalacións están chamadas a ser un referente dende o punto de vista das infraestruturas no campo da área sanitaria, segundo explicou Barro, para quen o novo edificio “é unha peza moi importante” do Campus de Ciencias da Saúde.\n“Atopámonos nun momento clave –engadiu o reitor- dun proxecto moi ambicioso” que conducirá á USC a desenvolver un papel de relevancia no ámbito das ciencias e as tecnoloxías da vida. “Xa dispoñemos de importantes vimbias” proseguiu o reitor en referencia ao capital humano que actualmente traballa neste eido na institución académica compostelá e agora “hai que intensificar e incentivar a súa actividade a través das novas infraestruturas, como a inaugurada hoxe”.\nDestacou tamén o reitor a importancia da colaboración con outras institucións, entre elas a Consellaría de Sanidade, xa que “compartir é mellor que competir porque implica colaborar”, feito de suma importancia para traballar con solvencia e desenvolver eficientemente as funcións que lle son propias á Universidade.\nNa inauguración, celebrada no Salón de Actos do novo edificio anexo ao CHUS, interveu ademais o secretario xeral da Consellaría de Sanidade, Roberto López, subliñando a satisfacción da administración autonómica por poder contar con este edificio que vai potenciar a actividade investigadora e docente e o intercambio de coñecemento.\nAo acto tamén asistiron a xerente do CHUS, Rosa Bermejo; o vicedecano da Facultade de Medicina, David Araujo; a directora da Escola de Enfermaría, Mª Jesús Núñez; o presidente do Consello Social, Manuel Puga Pereira; a subdirectora xeral de Universidades, Beatriz Soutelo; o concelleiro de Relacións Institucionais, Andrés Fariña Cadenas; así como un nutrido grupo de integrantes do consello de dirección da USC.\nO edificio ten unha superficie de 5.240 metros cadrados distribuídos en cinco plantas das que dúas son de semisoto. Este espazo dedicado á docencia está dotado con seis aulas de 120 alumnos de capacidade, outras tantas de 48 postos, tres titorías, un seminario, unha aula magna para 342 persoas, unha biblioteca, cafetería e vestiario para o alumnado.\nO arquitecto redactor do proxecto foi Miguel Pérez Moreiras, correspondéndolle a adxudicación da construción do edificio á empresa DRAGADOS SA. Para a súa execución foi necesario construír ao mesmo tempo un novo heliporto que posibilitase as manobras do helicóptero segundo a normativa de aviación civil. Estas obras foron contratadas pola USC á mesma empresa e súa construción foi realizada de maneira coordinada coa do edificio. Isto motivou retardar a execución das primeiras fases da obra, debido a que non se puido instalar grúas fixas por motivos de seguridade.


Chícharos, melloran a circulación mentras coidan do noso peso\n05. junio, 2017 | Publicado por Praza da Verdura | Categorías: Novas Praza\nNestes días verás pola Praza da Verdura de Vilagarcía chícharos en case todos os postos. Esta é unha legume que está presente en moitos dos pratos que facemos e por iso moita xente opta por comprar e conxelar para poder consumilos todo o ano.\nNeste artigo hoxe vouvos dar algunhas razóns máis para consumir chícharos ademáis de ser un acompañante, dar sabor ou boa imaxe ao prato.\nBeneficios que nos aporta o consumo de chícharos\nOs chícharos son unha legume que se pode consumir en cru, cocido, ao forno, salteados …\nOs chícharos podense consumir tanto en crú, como cocidos ou ao forno. Como xa dixemos noutras ocasións canto menos tempo de cocción teñan as verduras, hortalizas e legumes mais propiedades beneficiosas manterán.\nAs principales vantaxes que ten comer chícharos de forma habitual son:\nCirculación: axudan a evitar a arterosclerose que forma placas que impide o correcto fluxo sanguíneo. Tamén axudan a disminuir o colesterol malo do sangue beneficiando o funcionamento do corazón. Ademáis as legumes son productos naturais vasodilatadores mellorando e incluso previndo a anxina de peito e o infarto de miocardio.\nVitaminas: Conteñen unha alta cantidade de Vitamina C e Calcio que axudan a rexenerar os osos e mucosas protexendonos do desgaste. O aporte de ferro prevén chegar ao punto de anemia.\nDiabetes: Regulan a cantidade de glucosa que temos no sangue según as necesidades de cada momento, tamén axudan ao control da fame evitando os picoteos entre horas.\nDixestión: Estas legumes conteñen altas cantidades de fibra que favorecen o funcionamento do sistema dixestivo evitando a aparición de problemas de estreñimiento.\nPeso: a cantidad de grasa e calorias é moi baixa polo que podemos estar tranquilos se os consumimos no medio dunha dieta hipocalórica para a perda ou mentemento do peso.\nNon quedes sen chícharos na casa e corre á Praza da Verdura de Vilagarcía para comprar e gardar para consumir durante todo o ano. Xa sabedes que é o acompañante ideal de moitos pratos e despois de ler os seus beneficios seguro os mirades con outros ollos.\nNa Praza da Verdura estamos en temporada de Chícharos


Investigan dúas presuntas agresións sexuais no barrio coruñés dos Mallos | Noticias de Galicia | CRTVG\nPublicado o 03/11/2020 14:52\nOs feitos aconteceron, supostamete, na noite do xoves ao venres pasado. Unha das vítimas, de 54 anos, contactou co suposto agresor, coñecido dela, para que lle amosase un piso porque estaba buscando vivenda.\nAmbos os dous achegáronse ata a avenida dos Mallos e, ao chegar aquí, accederon á zona dos rochos. O home, supostamete, sen precisar o motivo, entregoulle cen euros á muller e pechouse con ela no interior deste rocho. Acto seguido, presuntamente, espiuna á forza coa intención de manter relacións sexuais.\nPero tras forcexar con el, logrou non ser agredida e o home, arrebatándolle os cen euros que lle dera previamente, abandonou o lugar e deixouna pechada na zona común de acceso aos rochos.\nUnha patrulla da Policía Local que estaba desempeñando as súas funcións pola zona foi comisionada pola sala do 092, o ao chegar ao lugar, socorrérona.\nA outra suposta vítima, de 36 anos, quedou tamén co home. Con enganos logrou conducila ata o mesmo rocho e aquí, presuntamente, forzouna a manter relacións sexuais, chegando incluso a causarlle lesións.\nAs dúas mulleres, con discapacidade psíquica, recibiron atención médica. Tras o seu relato, os axentes activaron o protocolo de actuacións para delitos de índole sexual e grazas aos datos facilitados por elas lograron prender o home no seu lugar de traballo, próximo a onde, presuntamente, aconteceron os feitos.\nAgora, a Policía Nacional é quen se encarga da investigación.


Tamén os contratos de traballo teñen cláusulas abusivas\nNÚMERO 342 - 30/01/2017\nCando a xustiza europea termine de desmontar os innumerables abusos hipotecarios, se queda tempo e forzas pode poñerse con outros abusos que tamén son typical spanish. Que sei eu, as cláusulas abusivas que contén o contrato que asinaches coa compañía eléctrica, ou as non menos abusivas cláusulas do contrato laboral que che fixeron en nadal.\nEste xoves o Tribunal de Xustiza Europeo volveu sacudirlle unha sentenza á andrómena hipotecaria. Co seu esotérica prosa xudicial veu a dicir o mesmo que un puñado de sentenzas anteriores, e o mesmo que levan anos denunciando os afectados: que a lexislación hipotecaria española xoga a favor dos bancos e deixa desprotexidas ás familias.\nAcabariamos antes cambiando a lei e facendo un plan de rescate para as familias; pero como o Goberno ten cousas máis importantes, ten que vir a xustiza ao seu ritmo paquidérmico. A base de anular cláusula a cláusula, do contrato que asinaches ao comprar a casa non vai quedar nin a firma. A última onte: unha sentenza que permite aos xuíces estudar todas as cláusulas e paralizar desafiuzamentos, e que segundo a PAH abre a porta para revisar todos os desafiuzamentos.\nComo dicía ao principio, cando os xuíces europeos acaben de revisar as hipotecas, poderían poñerse coa lexislación laboral. Porque se de abusos falamos, o mercado de traballo español vai sobrado. Onte a EPA volveu confirmar que o traballo con dereitos está a ser substituído por precariedade, que serve para presumir de cifras pero non para chegar a fin de mes.\nComo nisto tampouco podemos contar co Goberno, haberá que esperar a que dentro duns anos a xustiza europea nos confirme o que xa sabemos: que igual que cando subscribías unha hipoteca e entregabas a túa alma ao director do banco, agora cando firmas un contrato de traballo quedas a mercé da empresa, que pode abusar da temporalidade, o tempo parcial, os salarios mínimos, as horas extra e os cambios de xornada. E todo perfectamente legal. Tan legal como unha cláusula chan ata hai dous días.\nHaberá que esperar a que o tribunal de Luxemburgo diga un ano destes que os contratos por horas son un abuso, ou que se nos está indo a man cos falsos autónomos, ou que o de facerche un contrato parcial para logo incharte a facer horas extra non é moi exemplar.\nHai uns meses xa soltou unha sentenza sobre a indemnización de despedimento aos interinos, pero a resposta do Goberno foi taponar a ferida cunha comisión de expertos que aínda segue reunida, e que parece que tampouco concluirá nada.\nPodemos esperar sentados a que unha sentenza nos dea a razón dentro duns anos, ou podemos aplicar aos abusos laborais o mesmo método que moitos afectados aplicaron aos abusos hipotecarios: o método PAH, unir forzas para defender os teus dereitos.


Feijóo avanza que a oferta pública de emprego para 2016 será a maior dos últimos anos, superando amplamente as 2.000 prazas entre sergas, Educación e Administración Xeral | Xornal Galicia Sur\nNo ámbito sanitario, a Xunta contempla poñer a disposición dos opositores máis de 800 prazas, grazas ao fin da limitación do 10 por cento na taxa de reposición máxima establecida polo Estado\nO presidente do Goberno galego, Alberto Núñez Feijóo, avanzou hoxe que a Oferta Pública de Emprego para 2016 será a maior dos últimos anos, superando amplamente as 2.000 prazas entre Sergas, Educación e Administración Xeral.\nNeste senso, sinalou que no ámbito sanitario, a Xunta contempla poñer a disposición dos opositores máis de 800 prazas de diferentes categorías sanitarias. A elas hai que sumar, segundo engadiu Feijóo, as máis de 1.100 prazas xa anunciadas no ámbito da Educación e as que se convocarán en Administración Xeral, que serán aprobadas nas vindeiras semanas.\nComo sinalou o máximo responsable autonómico, a OPE deste ano superará con creces o volume de todas as convocatorias acumuladas dos últimos anos grazas ao fin da limitación do 10 por cento na taxa de reposición máxima establecida polo Estado, unha situación que tamén afectou ao Sergas. Non obstante, subliñou que a Xunta sempre aproveitou ao máximo as posibilidades que lle permitía a lei para seguir a consolidar empregos no Sergas, ofertando todas as prazas posibles e sendo dos poucos servizos de saúde que mantivo as ofertas de praza cada ano.\nAs probas para optar a prazas de Medicina de Familia e Enfermería\nDe feito, segundo Feijóo, dende o ano 2012 téñense ofertado na Sanidade galega un total de 788 prazas para diferentes categorías sanitarias.\nNeste senso, engadiu que hoxe o conselleiro de Sanidade informou na xuntanza do Consello da Xunta sobre o desenvolvemento do proceso selectivo para optar a prazas de Medicina de Familia e Enfermería, cuxas probas terán lugar este mesmo sábado no recinto feiral da Semana Verde en Silleda.\nComo sinalou, trátase de case 300 prazas correspondentes ás ofertas de Emprego Público do Sergas dos anos 2013 e 2015 e para as que hai máis de 9.500 aspirantes inscritos.\nNo caso de enfermería, hai 8.488 aspirantes admitidos que optan a 205 prazas. Deles, 8.269 preséntanse pola quenda libre, 108 pola de promoción interna e 11 pola de discapacitados.\nO titular da Xunta fixo fincapé tamén en que entre as principais novidades das probas, incorpóranse medidas para dotar ao proceso selectivo dunha maior seguridade nas súas diversas fases, destacando a posta a disposición dos tribunais dunha plataforma segura en entorno web con acceso mediante certificación dixital.\nIsto permite garantir, segundo Feijóo, a trazabilidade de todo o proceso, a confidencialidade na elaboración das preguntas, a selección de exames aleatoria e automatizada sobre unha batería de preguntas, a impresión e custodia dos exames en salas securizadas e a selección aleatoria e automatizada das preguntas de exame.\nAsí mesmo, Feijóo apuntou que antes do verán realizaranse tamén os exames da oferta aprobada en decembro de 2014, destinada a outros diplomados sanitarios, técnicos superiores e auxiliares de enfermería, con 201 prazas e uns 12.000 aspirantes.\nenero 21, 2016\tpor Xornal OU\t0 comments 764 visitasen Xunta de Galicia\nSiguiente: Feijóo anuncia a creación dos dous primeiros bancos de leite materno de Galicia, que se situarán en Santiago e en Vigo\nAnterior: Obras de mellora da rede de abastecemento requerirán cortar a subministración de auga esta tarde en Ceboliño durante 3 horas\nmayo 5, 2017\t0 comments 612 visitas\nA iniciativa, que se enmarca na Estratexia de especialización intelixente de Galicia 2014-2020, estará destinada ...\nnoviembre 20, 2015\t0 comments 772 visitas\nabril 20, 2018\t0 comments 700 visitas\nEn xaneiro solicitouse información do cumprimento dos compromisos aos adquirentes de 8 parcelas, das que ...


Porque vivimos onde vivimos | Galicia Digital\nPorque vivimos onde vivimos\nTan axiña como vin as imaxes por televisión, souben ó momento que non é necesario ir a Irán ou Iraq ou a calquera país que hoxe se atope en guerra para ver un escenario apocalíptico como o que vin en Tui, máis en concreto, en Baldrán, parroquia de Paramos, por culpa da explosión dunha polvoreira ilegal.\nTal accidente custoulle a vida a dúas persoas, deixou case 40 feridos e 60 vivendas arrasadas.\nVer esa columna de fume (que che recorda á bomba atómica) e esa focha, ese buraco que non sei se un mísil faría tal, é coma retrotraerte a eses escenarios de guerra que che crucifican a alma.\nA pirotecnia era ilegal. A pirotecnia xa tivera máis problemas. E o pirotécnico está en liberdade condicional. Me parece a min que non é tan só o propio pirotécnico o culpable. Se xa tivo problemas, por que seguiu cos materiais explosivos. Se volve ter problemas, por que está en liberdade condicional. Hai que repetir que houbo dous mortos e que moita xentiña quedouse, como se adoita dicir, en pelotas. Creo que esta xentiña aínda vai botar un tempo a velas vir. Porque vivimos onde vivimos.\nVivimos onde vivimos, tamén, politicamente falando. Deixo aí a frase, pero non vou falar do que aconteceu a semana pasada. Para que? Sempre haberá alguén que se saia pola tanxente. É igual; aínda que vexamos como nos meten as mans nas carteiras e como nos levan os cartos, nós desculpamos o asunto con calquera escusiña de nada. Ou pensamos naquilo de que moito peor sería con aqueles ou cos outros. Tampouco neste asunto entendo moi ben á xustiza: se lle botan anos de cárcere a uns seres físicos que foron condenados, por que non prohiben ou por que non eliminan a unha formación que tamén foi condenada. E mirade que non quería falar, pero o asunto foi tan grave que a propia inercia do cabreo me levou a estas liñas.\nPero para que te cabreas, homiño, se total non é nada. Ó mellor é que te poñas á beira do río Arnoia e vexas a auga pasar. Xusto ó entrar en Baños de Molgas, aí, pasa mansa. Ata poida que asome flotando e recuperes a carteira. Claro que máis seguro que che veña baleira. Boa semana a todos.


“A literatura galega ten vocación de ser universal” – Entrevista a Francisco Castro | Fundación Ortega Muñoz\nortega 19 diciembre 2020 Ensayo, SO9, Suroeste\n“A literatura galega ten vocación de ser universal”\nPOR NOEMI BASANTA e PEDRO DONO\nFrancisco Castro (Vigo, 1966) é director xeral da Editorial Galaxia e un dos escritores de narrativa máis importantes da literatura galega actual. Posúe, polo tanto, unha perspectiva sobre o campo literario galego extraordinariamente ampla. Esta entrevista foi realizada co gallo da súa vinda á cidade de Braga, convidado polo Centro de Estudos Galegos da Universidade do Minho, para participar no IV Encontro Minho-Galiza.\n1. Como describiría a produción literaria en Galicia? Cales son as súas fortalezas e tamén as ameazas que detecta?\nLevo moito tempo dicindo que a literatura galega non é mellor que outras pero tampouco peor. É unha literatura absolutamente normalizada. O que pasa é que o país non está normalizado. Temos autores e autoras dunha calidade extraordinaria que fan o mesmo que os da contorna pero que non teñen un país por detrás que os estea respaldando. O mercado galego é cativísimo: estamos falando de 8.000 ou 9.000 persoas, como moito. Esa é a febleza máis grande que ten: que os autores e as autoras non se acaban de sentir de todo recoñecidos porque, no mellor dos casos, moi poucos textos venden 700 exemplares, por exemplo. Fenómenos como o de Domingo Villar, que vén de publicar 10.000 da primeira edición do seu último libro, demostran que un certo mercado hai, pero é unha excepción. En xeral, é moi cativo e iso é unha anomalía porque a calidade é innegable. Os escritores galegos son traducidos con moitísima rapidez a outras linguas e tamén obteñen premios internacionais. Non obstante, aquí dentro, como dicía Rosalía, seguimos sendo estranxeiros dentro da propia patria.\n2. Que camiños estéticos e de divulgación considera que deben experimentarse na creación e a edición literaria?\nEu creo que, no campo da creación, hai ben pouco xa por experimentar. Na literatura galega, como na literatura española, portuguesa, francesa, ou de calquera país da nosa contorna, estanse experimentando e facendo cousas en todos os formatos e de todas as maneiras que se nos ocorran. Nese sentido, eu creo que a nosa modernidade está fóra de toda discusión. No que respecta á edición, xa é outra cousa. Aos editores gustaríanos ser moito máis arriscados. Gustaríanos poder facer cousas moito máis especiais pero para iso necesitas un mercado que veña detrás e te respalde. Un exemplo claro é a poesía. A editorial Galaxia ten apostado moi forte pola poesía nos últimos dous anos, pero a resposta do público é moi cativa. Co cal un territorio que se presta moito á experimentación, tal e como é a linguaxe poética, vese eivado por esta cuestión.\n3. Un aspecto que tamén incide de maneira moi notable na edición en galego son as políticas e axudas públicas ao sector. Na súa opinión, son adecuadas e eficaces ou detecta eivas que deberían solucionarse?\nOxalá houbese políticas de axuda porque non as hai e, se as hai, eu non me enterei. Máis claro non podo ser. En dous anos e medio que levo de editor da Editorial Galaxia aquí non entrou un céntimo en forma de subvención. Non existe en Galicia un plan de fomento da lectura como política cultural. Hai asuntos puntuais pero política de cultura, como tal, non existe.\n4. O libro dixital vén sendo obxecto de debate no mundo da edición nos últimos tempos, polos horizontes que abre e, ao mesmo tempo, os riscos que envolve. Pode constituir unha oportunidade para aproveitar en Galicia, dadas as feblezas que antes apuntou? De que maneira encara a editorial Galaxia o desafío dixital?\nOxalá sexa unha nova oportunidade mais a realidade é teimuda e, no conxunto do Estado Español, a facturación de libro dixital non chega ao 4% e, no noso caso, é do 1%. É dicir, practicamente nada. Así a todo, a Editorial Galaxia hai xa ben anos que está subida no carro dixital. Na nosa páxina web pódense descargar case 300 libros, novidades e clásicos. Cando sae unha novela, por exemplo, en moi pouco tempo témola dispoñible en formato ebook. Entón, é algo que non nos está dando grande retorno económico pero no que queremos estar porque se non estamos nós, acabará estando calquera empresa de telefonía estadounidense. Nós facemos a batalla por estar aí pero o retorno, de momento, é case inexistente.\n5. No que se refire á recepción literaria, algunhas noticias recentes sobre a lectura en galego apuntan para índices preocupantes. Trataríase dunha situación paradoxal porque na Galiza edítanse moitos máis libros que fai algúns anos. Comparte este diagnóstico ou detecta motivos para adoptar unha postura máis optimista?\nOptimistas somos sempre porque senón non nos dedicaríamos a isto, pero volvo ao dito antes: a realidade é teimuda. Non é contraditorio que se editen máis títulos e que os índices de lectura sexan baixos porque, que os índices sexan baixos, non quere dicir que se lea menos. O certo é que, moi lixeiramente, subiu o índice de lectores e de lectoras aínda que estamos moi por debaixo do que están outros países da nosa contorna. No caso galego, o gasto familiar en cultura está moi por debaixo da media española. Entón, eses son os datos. Temos que teimar todos e todas, como poidamos, para que iso cambie. Para empezar, con algo ao que facía referencia antes, gustaríame que a Xunta de Galicia entendese que a lectura ten que ser unha cuestión estratéxica. Os índices de calidade dun país tamén se miden nos índices lectores, na cantidade de bibliotecas que hai nun lugar —hai concellos de Galicia que non teñen biblioteca—, no número de librerías que están abertas —cando a realidade é que están pechando—, etc. Entón viríannos moi ben políticas públicas de promoción da lectura.\n6. Acaba de participar no IV Encontro Minho-Galiza, organizado, entre outras entidades, polo Centro de Estudos Galegos da Universidade do Minho. Fíxoo nunha mesa que pretendía abordar as relacións luso-galegas no ámbito editorial. É certo que, nos últimos anos, se teñen tecido pontes en diferentes ámbitos —música, investigación académica, etc. Cal é a dimensión deste diálogo entre ambos países no terreo editorial e, particularmente, o que ten estabelecido Galaxia, unha editora galega de referencia?\nA colaboración entre as dúas beiras do Miño, cada ano, é máis constante. Conteino na miña participación nesa mesa pero tamén engadín que aínda é moito o que hai que camiñar. Durante décadas, sobre todo no franquismo, os estados de España e Portugal viviron bastante de costas. Isto podería non parecer unha traxedia pero para Galicia si que o foi. Creo que, pouco a pouco, temos que ir achegándonos. No caso de Galaxia, estamos establecendo colaboracións con editoras portuguesas para beneficiarnos mutuamente: nós para poder sacar libro portugués aquí e eles para poder sacar libros do noso catálogo alá. O ano que vén, en 2020, imos ver materializados eses diálogos en feitos concretos.\n7. Tendo en conta isto, seguramente sexa un pouco redundante a seguinte pregunta. Considera necesaria a proxección da literatura galega fóra do mercado galego, en xeral, e nos países lusófonos en particular?\nEu creo que, en particular, nos países lusófonos por proximidade pero a literatura galega ten vocación de ser universal. Os escritores e as escritoras de Galicia escriben en galego pero para ser lidos en todo o mundo. O primeiro traslado, case automático, debería ser ao mundo da lusofonía pero insisto en que cada vez son máis os autores e as autoras traducidas a moitísimas linguas.\n8. Ao desenvolver esa dupla actividade como escritor e tamén como editor, a miúdo surxirán interferencias entre ambos os ámbitos. Con certeza terá reflexionado sobre tales interseccións. Podería compartir cos lectores e lectoras de Suroeste algunha desas reflexións?\nSó podo falar da miña experiencia persoal e direi que, no meu caso, non interfire. Eu teño posto o gorro de editor e cando o saco, poño o de autor. Cando remato un texto, compórtome como un autor máis e doullo a ler a compañeiros editores para que fagan unha lectura profesional del. Non hai interferencia e, se hai algunha, é positiva. Creo que é unha sorte que eu sexa escritor porque son capaz de entender como funciona a psicoloxía dun autor ou dunha autora porque, antes de estar deste lado da mesa, tamén estiven só do outro: levo dez anos como editor, pero o meu primeiro libro publicouse hai trinta. Eu creo que iso me dá tamén unha perspectiva moi bonita. Por outro lado, é algo moi habitual. O actual editor de Xerais, Fran Alonso, é escritor. Antes ca min, Víctor Freixanes dirixiu esta casa e antes del foi Carlos Casares. Polo tanto, non son eu unha excepción.\n9. Alguén que coñece o campo literario desde a perspectiva do editor seguramente teña esa visión que lle permite detectar o que se necesita e poder traballalo desde o ollar do escritor.\nClaro que si. Nos dous anos e medio que levo dirixindo a editorial Galaxia e nos dez, case once, que levo traballando de editor, cando decides abrir determinadas coleccións, crear un contedor para determinados tipos de produtos literarios é porque tamén tes, a parte dunha intuición como editor, unha clara experiencia como escritor. Falas con outros escritores e escritoras, sabes o que hai nas súas cabezas e o que lles gustaría. Aí hai uns vasos comunicantes mais nunca contaminantes.\n10. Como escritor conta cunha extensa obra que supera a vintena de títulos publicados, a miúdo abordando temáticas pouco habituais no repertorio da literatura galega. Cales son os teus referentes?\nSe quixera quedar ben, citaría os clásicos, pero eu sempre digo o mesmo: os meus referentes están sobre todo no rock and roll, na banda deseñada, no que lía de pequeno, na televisión, no cine e, logo xa, na literatura máis clásica. A min tenme influído máis a música que se fixo nos anos sesenta que moitísimas lecturas. Igual é politicamente incorrecto dicilo pero é así.\n11. Como se sitúa ou se percibe Francisco Castro como escritor no sistema literario galego actual? Que é para vostede a literatura?\nEu sitúome como outra xente do meu tempo, dos que estamos agora nos cincuenta anos, na xeración seguinte a Manuel Rivas e Suso de Toro. Somos a primeira xeración que posuímos os referentes que antes citaba. En asuntos literarios, nós temos os ollos máis postos en Europa que incluso na propia tradición galega: máis que en Otero Pedrayo ou que en Álvaro Cunqueiro, nós somos fillos de Haruki Murakami, Paul Auster, Lyotard e toda a posmodernidade. Eu sitúome aí e entendo que a literatura é a exención miña a través da palabra.\n12. Temos que lle preguntar inevitablemente pola actualidade da literatura galega mais tamén polas perspectivas de futuro.\nEu vexo un futuro esplendoroso porque os escritores e as escritoras de noso son xente de moitísima calidade e talento. O que me gustaría é que ese esplendor literario se vise correspondido por un público galego que entende que os produtos culturais galegos —non só a literatura, tamén a música, o teatro ou o cine— son dunha excelente calidade e que nos sacudísemos un pouco o prexuízo que temos a respecto do noso e comezásemos a entender que, dentro dos autores e das autoras de aquí, hainos moi malos —coma min—, regulares e realmente brillantes.\n13. Para alén de recomendarmos vivamente a lectura da súa obra, podería darnos algúns nomes de autores e autoras ou obras galegas que, na súa opinión, deberían coñecer e ler os lectores e lectoras de Suroeste?\nComo é moi arriscado dar nomes e o director da editorial Galaxia vai quedar moi mal, vou citar só un nome polo fenómeno que significa. Quédome con Domingo Villar porque, nun momento no que a novela negra parece que ten que vir de Suecia ou dos grandes nomes de Castela, temos un señor de Vigo que escribe en galego e que é capaz de vender en dous meses 10.000 exemplares na primeira edición do seu libro. Van entrar, en breve, novos exemplares aos que hai que sumar as traducións en castelán, italiano, búlgaro, alemán e inglés. Domingo Villar é un señor de Vigo que fai unha literatura exportable a todo o mundo e da que se goza neste momento en todo o mundo. Recomendaría a súa lectura como un exemplo de literatura moderna, feita en lingua galega.


O corte da estrada de Folgoso do Courel a Quiroga obriga a dar rodeos por pistas - G24\nAs vías alternativas son moi estreitas e supoñen duplicar a distancia para chegar á capital\nCalculan que a reparación do derrube podería prolongarse ano e medio\nG24.gal 27/03/2022 11:31\nSanta Eufemia está a só dos quilómetros de onde a vía que vai a Folgoso do Courel se derrubou hai xa unha semana. A cantina é o lugar de encontro, non só de veciños, tamén de visitantes pero estes cada vez escasean máis.\nOs pouco máis de catro quilómetros que antes había de estrada ata Folgoso agora hai que facelos a través dunha ruta de montaña, moi angosta e con curvas. Dobre de tempo e case o triple de quilómetros.\nÉ un dos viais que teñen estes veciños para se comunicar coa capital do Courel. O Concello dispuxo varias estradas alternativas co fin de manter o acceso desde calquera localidade da serra courelá, pero o certo é que todas inclúen rodeos considerables por pistas de montaña.\nA renovación da estrada caída, segundo as primeiras estimacións, podería prolongarse arredor de ano e medio.\nBota a andar a primeira operación saída do verán sen restricións tras dous anos\nEmpresas, transportistas e Xunta piden unha solución nos dous sentidos da A-6\nO Adif restablece o tráfico ferroviario entre Lugo e Monforte de Lemos\nUn veciño de Pontevedra queda na rúa despois da execución dunha derruba


alboradainfantil: octubre 2010\nCumples 5 anos: agosto, setembro e outubro\nPublicado por Casi en 21:56 0 comentarios\nCumples 4 anos: outubro\nPublicado por Casi en 21:55 0 comentarios\nCumples 3 anos: outubro\nPublicado por Casi en 21:54 1 comentarios\nEsta semana estuvimos a celebrar no Cole o "Halloween" e "O Samaín". Para celebralo os nosos profes prepararon diferentes actividades. Eles e elas querían que pasasemos moitísimo medo, pero non o conseguiron; máis ben todo o contrario, pasámalo xenial! Os profes non contentos con facernos traballar a nós na clase, decidiron que tamén traballaran mamá e papá na casa. Bueno, mirade qué cousas fixemos!\nPublicado por Casi en 21:52 0 comentarios\nExcursión ao Parque Forestal de Beade\nO mércores fumos moi contentos ao cole.Sabedes porqué? Pois por que iamos de excursión ao Parque forestal de Beade. Menuda experiencia. Todo o día no monte, e sin papá nin mamá. Nos non sabemos como o pasaron eles (os nosos pais); pero nos pasámalo en grande! Pudimos ver o outono en vivo e en directo. Todo o que nos contaron os profes na clase era certo! As árbores tiñan moitas cores: marróns, laranxas, verdes, vermellas..., recollimos follas, landras, piñas... Foi un día dos que hai que repetir!\nPublicado por Casi en 15:30 3 comentarios\nEtiquetas: 3 anos, 4 anos, 5 anos, Saídas\nOs nenos e nenas de 3 anos visitan a Fundación Laxeiro\nO pasado luns, 11 de outubro, os nenos e nenas de 3 anos visitamos a Fundación Laxeiro para ver a exposición que viran os nosos compañeiros e compañeiras de 4 e 5 anos. Foi unha experiencia increible! Ademáis era a nosa primeira saída do Colexio. Pásamalo xenial, xenial!\nPublicado por Casi en 14:37 0 comentarios\nEtiquetas: 3 anos, Saídas\nOs nenos e nenas de 4 anos visitan as Fundacións: Laxeiro e Caixa Galicia\nO pasado día 4 de outubro os alumnos e alumnas de 4 anos visitamos a Fundación Laxeiro e a Fundación Caixa Galicia. Na Fundación Laxeiro coñecimos a obra e a vida de Laxeiro. Ao remate da visita nos confeccionamos as nosas propias obras de arte. A continuación fumos a Fundación Caixa Galicia. Nela visitamos a exposición fotográfica de Ruth Matilda Anderson. Contemplamos fotos da Galicia dos anos 20, viaxamos a cabalo e a pe, visitamos vilas e cidades... Esperamos que disfrutedes coas fotos. Os nosos e nosas compañeiras de 5 anos tamén foron a visitar estas fundacións, pero non temos fotos da súa visita.\nEtiquetas: 4 anos, Saídas\nAs nais de Hugo, Laura Glez. Méndez e Alba estiveron na clase de 4 anos traballando cos nos. Fixemos a nosa man en barro. Pasámolo xenialllllllllllllllllll! Moitas grazas a: Conchi, Ana e Patricia\nPublicado por Casi en 17:11 0 comentarios\nCumples 3 anos: agosto e setembro\nCumples 4 anos: agosto e setembro\nPeriodo de adaptación 3 anos\nQueredes ver como o pasamos os nenos e nenas de 3 anos no mes de setembro?\nE como será Papelotes, a súa mascota?\nNova mascota en 5 anos\nA abella Pepa é a nova mascota dos nenos e nenas de 5 anos\nNova mascota en 4 anos\nA ra Pascuala xa está cos nenos e nenas de 4 anos, e vailles facer pasar un ano cheo de sorpresas.\nPublicado por Casi en 17:24 0 comentarios\nOs profes estreamos mandilón\nPublicado por Casi en 17:19 0 comentarios\nOs nenos e nenas de 3 anos visitan a Fundación Lax...\nOs nenos e nenas de 4 anos visitan as Fundacións: ...


A CRUZ VERMELLA ACOLLEU A PRESENTACIÓN DE “OS HOMELESS INVISIBLES”, DE IBISATV E TVG | Academia Galega do Audiovisual\nA CRUZ VERMELLA ACOLLEU A PRESENTACIÓN DE “OS HOMELESS INVISIBLES”, DE IBISATV E TVG\nO programa “Os homeless invisibles” é un documental de IBISAtv e TVG sobre as persoas sen fogar e retrata a vida de xente anónima, que vive preto de nós cada día e semellan ser invisibles. O acto de presentación contou coa presenza do coordinador da Cruz Roja, Fidel Martín, a Asociación Teenses pola Igualdade, Cáritas Diocesana, representantes da Cociña Económica e da Obra Social de Caja Madrid e o Padre Rubiá do Centro Xoán XXIII.\nIBISAtv presentou na Cruz Roja de Santiago de Compostela o documental realizado en coprodución coa TVG, “Nas mellores familias: os homeless invisibles”, unha reflexión realista e sen concesións sobre as vidas de persoas anónimas, maltratadas polo destino, que viven moi preto de nós día a día e, sen embargo, parecen ser invisibles aos nosos ollos.\nO documental, que foi rodado este ano en Santiago, será emitido por TVG no ano 2008, no espazo “Galicia documental”, e reflexa as vidas dunha ducia de protagonistas, os “sen teito” da cidade, xente anónima que non vemos e que pasan ao noso carón a diario.\nNestas datas próximas ó Nadal, nas que a solidariedade está máis presente na sociedade, IBISAtv estrea esta peza realista como un xeito de compartir eses crueis relatos autobiográficos, no que os seus protagonistas (acaso procedentes de “as mellores familias”…), falan en primeira persoa de cómo chegaron a súa situación, razóns que moitas veces nos resultan familiares: unha mala xogada da vida, unha decisión equivocada… pode levar a persoas normais a vivir na rúa.


» Crónica » O alcalde de Ribadeo destacou a importante repercusión que a pista de xeo tivo no comercio local e no sector servizosCronica3.com A Mariña - costa de Lugo - información da Mariña lucense\nO alcalde de Ribadeo destacou a importante repercusión que a pista de xeo tivo no comercio local e no sector servizos\nRibadeo, 11 de xaneiro de 2016.- Arredor de 7.000 persoas pasaron pola pista de xeo natural durante os 23 días que estivo instalada e aberta no parque de San Francisco, entre o 18 de decembro e o 10 de xaneiro. O alcalde, Fernando Suárez, subliñou a positiva e importante repercusión que a iniciativa tivo no comercio local e no sector servizos.\nO rexedor dixo: “agora que pasou o Nadal e que pasaron estes 23 días de pista de xeo aquí en Ribadeo, temos que facer unha valoración absolutamente positiva do que significou esta iniciativa pioneira e inédita aquí, na nosa vila, e practicamente na comarca por ser unha pista de xeo natural, que estivo a facer as delicias dos pequenos e dos non tan pequenos”.\nSuárez Barcia indicou que “foron moitas as familias que se achegaron a Ribadeo, non só do propio concello senón doutros concellos de aquí ao pé e de máis lonxe. Foi un verdadeiro éxito, non tanto para o Concello coma organizador xunto coa colaboración da Asociación de Comerciantes, Industriais, Servizos e Autónomos, nin tan sequera foi un verdadeiro éxito para os rapaces e rapazas que disfrutaron da pista, senón que entendemos que foi un auténtico éxito para o comercio e para o sector servizos local. Para eles foi pensado, para eles foi estudado e os meus compañeiros do equipo de goberno e máis eu pensamos o acerto que tivemos nesta campaña de Nadal”.\nO alcalde subliñou que “fomos un referente inescusable de visita nestas datas e todo isto o que fai é darnos ánimos para continuar innovando e para continuar facendo de Ribadeo un lugar vivo, activo e dinámico. Toda a xente que veu patinar, tamén veu comprar, tamén veu tomar algo, tamén veu comer e esta iniciativa quizais teña que ter unha nova repercusión no futuro”.


Centro de Interpretación Aula da Ría: RUTA\nRUTA DE SENDEIRISMO CENTRO DE INTERPRETACIÓN AULA DA RÍA\nNo 2018, o Centro de Interpretación Aula da Ría elaborou unha ruta de sendeirismo na contorna da Aula da Ría co fin de poñer en valor o patrimonio cultural e natural situado na aldea de Chantada, no Concello de Paderne.\nO itinerario de 7,71 km, xunto ao Centro de Interpretación, actúa como recurso para que tanto os veciños da zona como todos aqueles que queiran achegarse ata aquí poidan coñecer o patrimonio cultural e natural da contorna do Centro de Interpretación Aula da Ría.\nAo longo da ruta, poderes coñecer a tradición mariñeira, gandeira e agrícola da zona. A tradición mariñeira e mariscadora está reflectida nas casas de tipo mariñán que se atopan no pobo de Chantada e, tamén, nas embarcacións típicas utilizadas para estes oficios que se poden ver na Ribeira de Chantada.\nRespecto á gandaría, no percorrido destaca O Potro ou Punto de Inseminación, unha estrutura para o gando que fai patente a importancia da gandería na economía da aldea de Chantada. A relación dos paderneses coa agricultura obsérvase nas terras de semente, os diversos muíños e os hórreos ónde se recollían os cereais, os cales despois se moían e almacenaban.\nAcompañando a todo este patrimonio, durante a ruta poderedes gozar da natureza, da fauna e da flora das marismas da ría de Betanzos, un espazo protexido polo seu ecosistema como Lugar de Importancia Comunitaria, LIC Betanzos-Mandeo. A ruta conta cun Observatorio Ornitolóxico dende ónde observar a vida silvestre a corta distancia.\nAdemais, nun tramo da ruta pasa a 3º Etapa do Camiño de Santiago Inglés cunha vista panorámica da ría de Betanzos.\nA ruta está promovida polo Centro de Interpretación Aula da Ría e polo Concello de Paderne.\nDATOS DE INTERESE SOBRE A RUTA\n· Tipo de ruta: circular\n· Distancia: 7,71 km\n· Dificultade: Moderada\n· Desnivel: 257 m.\n· Altitude máxima: 142 m.\n· Altitude mínima: -5 m.\n· Tempo aproximado: 1 h 45 minutos